钦定古今图书集成/明伦汇编/氏族典/第372卷 > 《廖用贤尚友录》 > 詹同
## 钦定古今图书集成/明伦汇编/氏族典/第372卷 > 《廖用贤尚友录》 > 詹同

按《黄安县志》：“同，字同文，旧名书，其先婺源人也。至正
中，举授柳州路学正，遇乱道梗，因家黄州。伪汉征为
学士承旨兼御史。高皇帝平陈，召为国子博士，易今
名，升考功郎中。丙午为起居注。洪武六年为学士承
旨兼吏部尚书，命与宋濂等修《日历》，为总裁官。七年
五月书成。自上起兵临濠，至六年癸丑冬十二月，凡”
征伐次第，礼乐沿革，刑政设施，群臣功过，四方朝贡
之类，莫不具载，为一百卷。寻以老乞归，上赐之敕褒
嘉之，以翰林学士致仕。未几，复起为学士承旨。同操
行耿介，终始清白。所著有《天衢吟啸》及《海涓集》。